कंपनी की 48% हिस्सेदारी खरीद सकती है भारतीय स्टील जायंट, डील स्ट्रक्चर पर सहमति बनी
भारत में वाहनों की बढ़ती मांग को देखते हुए जिंदल स्टील वर्ल्ड (JSW) ग्रुप ऑटोमोबाइल सेक्टर में कदम रखने जा रही है।
जिंदल स्टील वर्ल्ड यानी JSW ऑटोमोबाइल सेक्टर में कदम रखने जा रही है। इसके लिए JSW ग्रुप के चेयरमैन सज्जन जिंदल कार मेकर MG मोटर इंडिया में 48% हिस्सेदारी खरीद सकते हैं। JSW एक करोड़ टन सालाना स्टील प्रोड्यूज करने वाली भारत की पहली कंपनी है। MG मोटर एक ब्रिटिश ब्रांड है जिसे चीन की कंपनी SAIC मोटर ने अधिग्रहित कर लिया था।
द इकोनॉमिक टाइम्स (ET) की रिपोर्ट में जानकारी दी गई कि दोनों कंपनियों के बीच बात चल रही है। सज्जन जिंदल और उनके बेटे पार्थ इस डील पर बातचीत के लिए हाल ही में चीन गए थे। रिपोर्ट के अनुसार दोनों पक्षों के बीच डील स्ट्रक्चर पर सहमति बन गई है। हालांकि, दोनों ओर से इस बारे में ऑफिशियली कोई जानकारी नहीं दी है।
45-48% हिस्सेदारी भारतीयों के पास रहेगी
MG मोटर इंडिया में जिंदल का स्वामित्व लगभग 45-48% होगा, जबकि डीलरों और भारतीय कर्मचारियों के पास 5-8% होने की संभावना है। बाकी बची हिस्सेदारी शंघाई ऑटोमोटिव इंडस्ट्री कॉर्पोरेशन यानी SAIC के पास रहेगी। MG मोटर इंडिया SAIC मोटर की भारतीय ब्रांच है, जिसका मुख्यालय चीन के शंघाई में है। SAIC चाइनीज ऑटोमोबाइल मेकर है।
भारतीयों के पास टॉप मैनेजमेंट, 3-4 महीने में फाइनल होगा एग्रीमेंट
रिपोर्ट के अनुसार इस बदलाव के बाद कंपनी के टॉप मैनेजमेंट और बोर्ड में भारतीयों का बड़ा हिस्सा होगा। एक नए ब्रांड को भारत स्टेब्लिश करने के टारगेट के साथ दोनों पक्षों के बीच लीगल एग्रीमेंट की प्रक्रिया शुरू की गई है, जो अगले तीन से चार महीनों के अंदर पूरी हो जाएगी।
भारत में हाई-परफॉरमेंस इलेक्ट्रिक गाड़ियां बनाएगी JSW
JSW भारतीय बाजार में हाई-परफॉरमेंस इलेक्ट्रिक गाड़ियां बनाने की योजना बना रही है। जनवरी में यह जानकारी सज्जन जिंदल ने एक मीडिया हाउस से बातचीत के दौरान दी थी। कंपनी इसके लिए चाइनीज कंपनी BYD से भी हिस्सेदारी के लिए बात कर रही है।
JSW इन इलेक्ट्रिक गाड़ियों को यूरोप में भी पेश करेगी। JSW के पास मैन्युफैक्चरिंग प्लांट नहीं है, ऐसे में कई रिपोर्ट्स में ये भी दावा किया जा रहा है कि कंपनी MG इंडिया प्लांट्स में इन गाड़ियों का प्रोडक्शन करेगी।
2020 में ही इलेक्ट्रिक गाड़ी लॉन्च करने वाली थी JSW 
JSW 2020 में ही अपनी पहली इलेक्ट्रिक गाड़ी को लॉन्च करने वाली थी। इसके लिए कंपनी ने लगभग 3,500 से 4,000 करोड़ रुपए निवेश करने की योजना भी बनाई थी। कंपनी महाराष्ट्र, गुजरात, राजस्थान और आंध्र प्रदेश में अपना मैन्युफैक्चरिंग प्लांट लगाने की योजना बना चुकी थी। हालांकि, कोरोना महामारी और भारत-चीन के बीच सीमा विवाद के कारण बात आगे नहीं बढ़ पाई थी।
SAIC ने भारत में 5 हजार करोड़ रुपए निवेश किए
SAIC ने भारत में लगभग 5 हजार करोड़ रुपए का निवेश किया है और इतना ही निवेश करने के लिए तैयार है। हालांकि, भारतीय कंपनी के साथ एग्रीमेंट में हुई देरी के कारण MG मोटर ने भारत में अपने ऑपरेशन्स को बनाए रखने के लिए अपनी मूल कंपनी से उधार लिया है।
MG मोटर इंडिया को है फंड की जरूरत 
इंडियन ऑटोमोबाइल मार्केट में MG मोटर्स अपने लाइनअप को अपडेट करने पर काम कर रही है। इसके लिए कंपनी को फंड की जरूरत है। इसी वजह से MG कंपनी JSW से साझेदारी करने जा रही है।
